**UREDBA O NAČINU RADA SAVETA UPRAVNOG OKRUGA**

*("Sl. glasnik RS", br. 15/2006)*

**Sadržina uredbe**

**Član 1**

Ovom uredbom uređuje se način rada Saveta upravnog okruga (u daljem tekstu: Savet).

**Delokrug Saveta**

**Član 2**

Savet usklađuje odnose okružnih područnih jedinica ministarstava, posebnih organizacija i organa uprave u sastavu ministarstva (u daljem tekstu: organi državne uprave) i opština i gradova s područja upravnog okruga i predlaže kako da se poboljša rad upravnog okruga, okružnih područnih jedinica i područnih jedinica organa državne uprave koje vrše poslove organa državne uprave na području upravnog okruga a obrazovane su za područje šire ili uže od područja upravnog okruga.

**Sastav Saveta. Način rada Saveta**

**Član 3**

Savet čine načelnik upravnog okruga, predsednici opština i gradonačelnici gradova s područja upravnog okruga.

O pitanjima iz svog delokruga Savet odlučuje na svojim sednicama.

**Sednice Saveta**

**Član 4**

Sednicu Saveta saziva i predsedava joj načelnik upravnog okruga.

Sednice Saveta održavaju se najmanje jednom u dva meseca.

Načelnik okruga je dužan da sazove sednicu Saveta ako to zatraže najmanje dve trećine članova Saveta.

Sednice Saveta se, po pravilu, održavaju u sedištu okruga.

**Učešće u radu sednice Saveta**

**Član 5**

Zavisno od dnevnog reda, na sednici Saveta mogu, bez prava glasa, da učestvuju predstavnici okružnih područnih jedinica organa državne uprave s područja upravnog okruga, predstavnici područnih jedinica organa državne uprave koje su obrazovane za područje šire ili uže od područja upravnog okruga, predstavnici organa i službi opština, odnosno gradova s područja upravnog okruga i stručnjaci za određene oblasti.

**Odlučivanje Saveta**

**Član 6**

Savet odlučuje većinom glasova svih članova.

Savet odlučuje tako što donosi zaključke.

**Upućivanje zaključaka Saveta**

**Član 7**

Načelnik upravnog okruga dužan je da zaključak koji sadrži predloge Saveta uputi, najkasnije u roku od deset dana, ministru za državnu upravu i lokalnu samoupravu, rukovodiocima organa državne uprave koji na području upravnog okruga imaju okružne područne jedinice i rukovodiocima organa državne uprave koji vrše svoje poslove na području upravnog okruga preko područnih jedinica koje su obrazovane za područje šire ili uže od područja upravnog okruga.

**Izveštavanje o radu Saveta**

**Član 8**

Načelnik upravnog okruga najmanje jednom godišnje podnosi ministru za državnu upravu i lokalnu samoupravu izveštaj o radu Saveta.

**Sekretar Saveta**

**Član 9**

Savet ima sekretara.

Sekretara određuje Savet iz reda državnih službenika u stručnoj službi upravnog okruga.

**Stručna i administrativno-tehnička podrška Savetu**

**Član 10**

Stručnu i administrativno-tehničku podršku Savetu pruža stručna služba upravnog okruga.

**Poslovnik Saveta**

**Član 11**

Savet donosi poslovnik o svom radu.

**Stupanje na snagu ove uredbe**

**Član 12**

Ova uredba stupa na snagu osmog dana od dana objavljivanja u "Službenom glasniku Republike Srbije”.